సూర్యాపేట జిల్లాలో హైవేపై రెండు కార్లు దగ్ధం WATCH LIVE TV
భారత్ టీ20 జట్టులోకి 6,6,6,6,6 పవర్ హిట్టర్..!
బంగ్లాదేశ్‌తో నవంబరు 3 నుంచి మూడు టీ20ల సిరీస్ ప్రారంభంకానుండగా.. భారత టీ20 జట్టులో‌కి ముంబయికి చెందిన పవర్ హిట్టర్‌‌ని సెలక్టర్లు ఎంపిక చేశారు. దేశవాళీ క్రికెట్‌లో ఒకే ఓవర్‌లో వరుసగా ఐదు సిక్సర్లు బాది శివమ్ దూబే వెలుగులోకి వచ్చాడు.
Samayam Telugu | Updated:
Oct 25, 2019, 11:28AM IST
భారత్ టీ20 జట్టులోకి 6,6,6,6,6 పవర్ హిట్టర్..!
బంగ్లాదేశ్‌తో నవంబరు 3 నుంచి ప్రారంభంకానున్న టీ20 సిరీస్‌ కోసం జట్టుని ప్రకటించిన భారత సెలక్టర్లు.. అందులో పవర్ హిట్టర్‌ శివమ్ దూబేకి అనూహ్యంగా ఛాన్సిచ్చారు. దేశవాళీ క్రికెట్‌లో ఇటీవల భారీ సిక్సర్లు కొడుతూ వెలుగులోకి వచ్చిన ఈ 26 ఏళ్ల ముంబయి ఆల్‌రౌండర్‌ని హార్దిక్‌ పాండ్యా స్థానంలో ఎంపిక చేసినట్లు సెలక్టర్లు వెల్లడించారు. దీంతో.. ఇన్నాళ్లు హార్దిక్ పాండ్యా తర్వాత ప్రత్యామ్నాయ ఆల్‌రౌండర్‌గా గుర్తింపు పొందిన విజయ్ శంకర్‌కి చెక్ చెప్పినట్లయింది.
Read More: భారత్‌లో బంగ్లాదేశ్ టూర్.. మ్యాచ్‌ల షెడ్యూల్ ఇదే
2018-19 రంజీ ట్రోఫీలో ముంబయి తరఫున నిలకడగా రాణించిన శివమ్ దూబే.. తన పవర్ హిట్టింగ్‌తో అందర్నీ ఆకట్టుకున్నాడు. గుజరాత్‌తో జరిగిన ఓ మ్యాచ్‌లో ముంబయి జట్టు 74/5తో నిలిచిన దశలో క్రీజులోకి వచ్చిన శివమ్ దూబే 128 బంతుల్లో 110 పరుగులు చేశాడు. ఆ తర్వాత బరోడాతో జరిగిన మరో మ్యాచ్‌లో ముంబయి జట్టుకి భారీ స్కోరు అవసరమైన దశలో భారీ సిక్సర్లతో దూబే చెలరేగిపోయాడు. స్పిన్నర్ ఎస్.సింగ్ వేసిన ఓ ఓవర్‌లో వరుసగా 6, 6, 6, 6, 6 బాదేసిన శివమ్.. యువరాజ్ సింగ్ తరహాలో ఆరో సిక్సర్‌ కూడా సాధించేలా కనిపించాడు. కానీ.. ఆ ఓవర్ చివరి బంతిని బౌలర్ వైడ్ రూపంలో విసరడంతో అతనికి నిరాశ ఎదురైంది. అయినప్పటికీ.. అతని పవర్ హిట్టింగ్‌కి గుర్తింపు దక్కింది.
బంగ్లాదేశ్‌తో టీ20 సిరీస్ కోసం భారత సెలక్టర్లు ప్రకటించిన జట్టు ఇదే..!
రోహిత్ శర్మ (కెప్టెన్), శిఖర్ ధావన్, కేఎల్ రాహుల్, సంజుశాంసన్, శ్రేయాస్ అయ్యర్, మనీశ్ పాండే, రిషబ్ పంత్ (వికెట్ కీపర్), వాషింగ్టన్ సుందర్, కృనాల్‌ పాండ్య, చాహల్, దీపక్ చాహర్, రాహుల్ చాహర్, ఖలీల్ అహ్మద్, శివమ్ దూబే, శార్ధూల్ ఠాకూర్
ఇటీవల ఇటలీలో వెన్నునొప్పికి సర్జరీ చేయించుకున్న హార్దిక్ పాండ్య క్రికెట్‌కి దూరంగా ఉంటుండటంతో.. అతని స్థానంలో శివమ్ దూబేకి తొలిసారి భారత్ జట్టులో సెలక్టర్లు అవకాశం కల్పించారు. కెరీర్‌లో ఇప్పటి వరకూ 16 ఫస్ట్ క్లాస్ మ్యాచ్‌లాడిన శివమ్.. 1,012 పరుగులు చేయగా.. ఇందులో రెండు శతకాలు, ఏడు అర్ధశతకాలు ఉన్నాయి. బంతితోనూ ఈ ఆల్‌రౌండర్ నిలకడగా రాణిస్తూ 40 వికెట్లు పడగొట్టాడు.
Read More: బంగ్లాదేశ్‌తో టీ20, టెస్టు సిరీస్‌కి భారత్ జట్టు ప్రకటన
‘పవర్ హిట్టింగ్‌ అనేది నాకు సహజసిద్ధంగా అబ్బింది. నా నాన్న కూడా నేను దూకుడుగా ఆడాలని చెప్తుండేవారు. భారత్ జట్టుకి ఆడే సమయంలోనూ నా ఆటతీరు మార్చకోను. ఎందుకంటే.. నాకు పవర్ హిట్టింగ్ ఇష్టం’ అని శివమ్ దూబే చెప్పుకొచ్చాడు.